‘અમૃતા’ લેખકની નાની બહેન હતી, જેને લાડથી સૌ કોઈ ‘અમુ’ કહેતા. અમુ જબરી તોફાની અને પોતે શાંત સ્વભાવના. અમુ સાથેના બાળપણના પ્રસંગો રસપ્રદ છે. તે સુંદર-તેજસ્વી આંખોવાળી છોકરી હતી. એને પાંચીકા રમવાનો ગાંડો શોખઃ એ કલાકોના કલાકો સુધી પાંચીકે રમ્યા કરતી. સતત રમીરમીને એણે પાંચીકાઓને સુંવાળા અને લીસા બનાવી દીધા હતા. એક સંબંધીએ જ્યારે એને આરસના પાંચીકા લાવી આપ્યા ત્યારે એનો આનંદ અવર્ણનીય હતો. આ કૂકા એની મોંઘેરી મૂડી સમાન હતા જે તેને દસ વર્ષ થતાં માએ સરસ મજાની મશરૂની કોથળીમાં સંભારણા માટે સાચવી રાખ્યા હતા. આટલે સુધી તો આ વાતો બાળપણનાં મધુર સ્મરણો જેવી લાગે, પરંતુ કારુણ્ય હવે ઘૂંટાય છે.